**Ministru kabineta noteikumu projekta   
“Valsts pārvaldes e-pakalpojumu noteikumi”   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts pārvaldes iekārtas likuma 99. panta otrā daļa, Valsts pārvaldes iekārtas likuma Pārejas noteikumu 25. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2002. gada 11. septembra rīkojums Nr. 496 “Par Latvijas e-pārvaldes koncepciju” (turpmāk – MK rīkojums Nr. 496) bija pirmais būtiskais tiesību akts, kas ļāva uzsākt valsts pārvaldes pakalpojumu (turpmāk – pakalpojums) elektronizāciju. MK noteikumu rīkojums Nr. 496 aprakstīja pakalpojumu elektronizācijas nozīmi un iespējas valsts pārvaldes uzlabošanā. Vides aizsardzības un reģionālās attīstības ministrija (turpmāk – ministrija) ar Ministru kabineta 2013. gada 14. oktobra rīkojumu Nr. 468 “Par Informācijas sabiedrības attīstības pamatnostādnēm 2014.–2020. gadam” ir noteikta kā atbildīgā institūcija, lai īstenotu šīs pamatnostādnes, kuras loģiski turpina 2002. gada koncepcijas un tai sekojošo plānošanas dokumentu iezīmēto virzību uz valsts pārvaldes pakalpojumu maksimālu elektronizāciju.  Šobrīd pakalpojumu elektroniskai sniegšanai ir izveidota stabila tiesiskā bāze. Nozīmīgākie normatīvie akti ir Elektronisko dokumentu likums, Fizisko personu elektroniskās identifikācijas likums, Valsts informācijas sistēmu likums, Ministru kabineta 2012. gada 19. jūnija noteikumi Nr. 421 “Valsts informācijas sistēmu savietotāju un integrēto valsts informācijas sistēmu aizsardzības prasības”, Ministru kabineta 2016. gada 14. jūnija noteikumi Nr. 374 “Valsts informācijas sistēmu savietotāja noteikumi”, Ministru kabineta 2015. gada 28. jūlija noteikumi Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” un Ministru kabineta 2005. gada 11. oktobra noteikumi Nr. 764 “Valsts informācijas sistēmu vispārējās tehniskās prasības”. Vairākas valsts pārvaldes iestādes (piemēram, Valsts ieņēmumu dienests, Valsts sociālās apdrošināšanas aģentūra, Valsts zemes dienests) savos normatīvajos aktos ir ieviesušas regulējumu, kas vienkāršo e-pakalpojumu sniegšanas procesu, piemēram, noteiktos pakalpojumos novēršot vajadzību identificētiem lietotājiem papildus lietot e-parakstu.  Latvijā ir pieejami ērti tehniskie līdzekļi pakalpojumu saņēmēju elektroniskai identifikācijai – gan valsts akciju sabiedrības “Latvijas Valsts radio un televīzijas centrs” uzturētā un Pilsonības un migrācijas lietu pārvaldes Pilsonības un migrācijas lietu pārvaldes (turpmāk – PMLP) izdotā elektroniskā identifikācijas karte (eID), gan komercbanku piedāvātie internetbanku identifikācijas līdzekļi.  Valsts pārvaldes iestādes var brīvi izvēlēties tehnoloģijas savu pakalpojumu elektroniskai sniegšanai. Daļa iestāžu izmanto valsts pārvaldes pakalpojumu portālu [www.latvija.lv](http://www.latvija.lv), (piemēram, Valsts darba inspekcija, Valsts sociālās apdrošināšanas aģentūra, Pārtikas un veterinārais dienests, Veselības inspekcija), citas izvēlas veidot savas e-pakalpojumu platformas (piemēram, Valsts ieņēmumu dienests, Valsts zemes dienests, Lauku atbalsta dienests, VAS “Ceļu satiksmes drošības direkcija”, Rīgas dome).  Tomēr līdz šim nav bijis valstī kopīgs tiesiskais regulējums, kas noteiktu pakalpojumu elektronizācijas un e-pakalpojumu pieejamības kārtību, izveides un veicināšanas procesu, minimālās tehniskās un kvalitātes prasības, kā arī e-pakalpojumu parametru mērīšanu.  Ministru kabineta noteikumu projekts “Valsts pārvaldes e-pakalpojumu noteikumi” (turpmāk – noteikumu projekts)paredz iestādes atbildību regulāri pārlūkot savu pakalpojumu portfeli no iespējamas elektronizēšanas viedokļa. Elektronizācijas procesa rezultātā klātienē sniegts pakalpojums tiek pārveidots, lai to sniegtu elektroniski jeb attālinātā veidā. Atbilstoši šo noteikumu projekta starpiestāžu darba grupas lēmumam, elektronizēšanai var izmantot ne tikai tādus paņēmienus kā tīmekļa lapas, e-pastu, mobilās lietotnes, bet arī citus elektroniskos informācijas apmaiņas līdzekļus, t. sk. īsziņas un tūlītējo ziņojumapmaiņu (piemēram, *Skype*, *Messenger*). Taču par e-pakalpojumiem netiek uzskatīta starpiestāžu datu apmaiņa vai elektroniskie procesi, kas notiek iestādē pakalpojuma apstrādes laikā, tikai pieteikuma saņemšana un pakalpojuma rezultāta nosūtīšana.  Pakalpojuma elektronizācijas laikā nepieciešams veikt pakalpojuma sniegšanas procesa izvērtēšanu un optimizēšanu. Pakalpojumu elektronizācija ir jāveic saskaņā ar mūsdienīgiem cilvēkorientētas projektēšanas principiem, visos e-pakalpojuma izveides posmos iesaistot potenciālos pakalpojuma lietotājus. Jāveic informācijas apkopošana par informāciju par klienta mērķiem, vajadzībām, uzvedību un vēlmēm tādā apmērā, lai iegūtu pietiekamu priekšstatu par klientam veidojamā produkta nepieciešamo funkcionalitāti. Jāveic veidojamā produkta testēšana tādā apjomā, kas ļauj sasniegt pakalpojuma turētāja izvirzītos mērķus, izvairoties no divām galējībām – ka e-pakalpojums vispār netiek testēts ar reāliem lietotājiem pirms tā pabeigšanas un ka testēšanai tiek atvēlēts pārāk daudz laika un līdzekļu. Noteikumu projekts nosaka šim nolūkam izmantot Latvijas nacionālo standartu LVS ISO 9241-210 “Cilvēka un sistēmas mijiedarbības ergonomika. 210. daļa: Cilvēkorientēta interaktīvo sistēmu projektēšana”, kurš ir iztulkots latviski un pieejams tīmekļvietnē <https://www.lvs.lv/lv/products/132665> (cena 34,98 EUR).  Visu pakalpojuma elektronizācijas procesu nepieciešams dokumentēt, fiksējot pieņemtos lēmumus un citu informāciju iestādes izvēlētā veidā, pierakstu uzglabāšanas ilgumu arī izvēlas pati iestāde. Atbilstoši iestādes izvēlei tie var būt sanāksmju protokoli, iekšējās kārtības un instrukcijas, izstrādes saturiskie un kalendārie plāni, informācijas sistēmas arhitektūras skices u. tml. Izstrādē jāizmanto iteratīvas izstrādes princips (lat. *iterare* – atkārtot), kas nosaka, ka izstrāde notiek pakāpeniski un cikliski, katrā izstrādes posmā izvērtējot iegūtā produkta atbilstību izvirzītajām prasībām un nepieciešamības gadījumā veicot izmaiņas un attiecīgi atgriežoties uz posma sākumu.  Noteikumu projekts piedāvā gan kvalitatīvus, gan kvantitatīvus elektronizācijas kritērijus, un elektronizāciju uzskatāma par pamatotu, ja izpildās vismaz viens no kritērijiem. To vidū ir arī saņemšanas ērtums un vienlīdzības apsvērumi. “Ērtums” lietots Valsts pārvaldes iekārtas likuma 10. panta astotās daļas izpratnē (“valsts pārvaldi organizē pēc iespējas ērti un pieejami privātpersonai”). “Vienlīdzības princips” lietots Satversmes 91. panta izpratnē (“cilvēka tiesības tiek īstenotas bez jebkādas diskriminācijas”).  Noteikumu projekts paredz pakāpeniski ieviest vienotu e-pakalpojumu uzskaites sistēmu, lai rezultāti būtu pārskatāmi un savstarpēji salīdzināmi. E-pakalpojumiem tiks noteikti trīs specifiskie rādītāji, kas papildinās vispārējos pakalpojumu rādītājus, kuri noteikti saistīto Ministru kabineta noteikumu projektā “Valsts pārvaldes pakalpojumu uzskaites, sniegšanas un kvalitātes kontroles kārtība”:   1. e-pakalpojuma izpildes veiksmīgums – pabeigšanas un uzsākšanas gadījumu skaita attiecība; to izsaka procentos; e-pakalpojumam pabeigšanas gadījums tiek reģistrēts, ja pilnībā tiek izpildīts pakalpojuma elektronizētais posms (sinhroniem e-pakalpojumiem jeb tūlītējas izpildes gadījumā – ja e-pakalpojums tiek izpildīts pilnībā, asinhroniem e-pakalpojumiem – ja, piemēram, tiek veiksmīgi iesniegts pieteikums vai veikts maksājums); ja pakalpojumam ir vairāki elektronizēti posmi, pakalpojuma turētājs uzskaita katru no tiem atsevišķi; attiecībā uz e-pastā nosūtītajiem pakalpojuma pieprasījumiem pakalpojuma turētājs var izvēlēties veiksmīgumu nemērīt, ņemot vērā šī apakškanāla tehniskos ierobežojumus;” 2. pakalpojuma elektroniskas lietošanas pakāpe – elektroniskā kanālā sniegto pakalpojuma gadījumu skaita attiecība pret visos kanālos sniegto pakalpojuma gadījumu skaitu; 3. e-pakalpojuma saņēmēja apmierinātība – e-pakalpojuma saņēmēja brīvprātīgs vērtējums piecu punktu sistēmā pēc iespējas par katru e-pakalpojuma sniegšanas gadījumu, kuru var papildināt e-pakalpojuma saņēmēja rakstiska atsauksme.   Noteikumu projektā noteiktas minimālās tehniskās prasības, kas jāievēro pakalpojuma turētājam un e-pakalpojuma nodrošinātājam. Ja iespējams, e-pakalpojumā ir jāizmanto Valsts reģionālās attīstības aģentūras pārziņā esošās koplietošanas komponentes. Šī norma paredz, ka pakalpojuma turētājam jāspēj pamatot, kāpēc kādas funkcionalitātes nodrošināšanai netiek izmantotas koplietošanas komponentes. Lai pakalpojuma saņēmējam piegādātu pakalpojuma rezultātus, būs jāizmanto elektronisko adrešu informācijas sistēma.  Visiem e-pakalpojumiem jābūt pieejamiem, izmantojot tiešās saites (jeb “dziļās saites”), kas ļauj uzsākt konkrēto pakalpojumu bez papildu meklēšanas vai izvēlēšanās no saraksta.  E-pakalpojumiem, kuriem izmanto tīmekļa lapas, nodrošina pieejamību arī mobilajās ierīcēs (sk. noteikumu projekta 9.4. apakšpunktu), tādējādi paredzot e-pakalpojuma korektu attēlojumu mobilajā ierīcē, bet ne mobilās lietotnes izstrādi (kas informācijas attēlošanai var izmantot citus līdzekļus, ne tīmekļa lapas renderēšanu). Pieejamība mobilajās ierīcēs nozīmē gan informācijas reprezentācijas pielāgošanos atbilstoši adaptīvā/responsīvā dizaina principiem, gan korektas funkcionalitātes (t. sk. elektroniskas identifikācijas) nodrošināšanu. E-pakalpojumiem jābūt arī piekļūstamiem saskaņā ar tīmekļa vietņu piekļūstamības prasībām atbilstoši Eiropas standartam, kas pārņemts kā Latvijas nacionālais standarts EN 301549:2017 “IKT produktu un pakalpojumu piekļūstamības prasības Eiropas publiskajos iepirkumos”. Standarts ir tulkots latviski un pieejams tīmekļvietnē <https://www.lvs.lv/lv/products/133571> (cena 53,69 EUR).  Noteikumu projekts paredz atvērt e-pakalpojumus trešo pušu lietojumiem un rīkiem, prasot veidot *REST* programmsaskarnes (*REST API*), tā veicinot e-pakalpojumu plašāku izmantošanu un atkalizmantošanu. Programmsaskarne jeb *API* (angl. *application programming interface*; sinonīmi – programmatūras saskarne, *API* saskarne, lietojumprogrammu saskarne) ir programmatūras un protokolu kopums, kas nodrošina mijiedarbību starp diviem programmproduktiem vai programmatūras moduļiem. Parasti programmsaskarni izmanto datu apmaiņai starp diviem programmproduktiem vai noteiktu funkciju veikšanai vienā programmproduktā, izmantojot citu programmproduktu. Savukārt *REST* saskarne (*REST API*) ir programmsaskarne, kurā datu apmaiņai izmanto *HTTP* protokolu un reprezentatīvo stāvokļu pārraides (*representational state transfer*, *REST*) tehnoloģiju. Salīdzinājumā ar otru plaši izplatītu programmsaskarņu veidu – *SOAP* saskarnēm – *REST* saskarnes datu apmaiņai izmanto mazāku datu apjomu un ir vienkāršāk programmējamas, līdz ar to piemērotākas plašākai izmantošanai, t. sk. mobilo lietotņu izstrādei.  Pakalpojuma turētājam un e-pakalpojuma nodrošinātājam jānodrošina e-pakalpojumu pastāvīga uzraudzība, darbspējas laiks jeb e-pakalpojuma darbība vismaz 98% mēnesī (ja vien speciālais normatīvais regulējums konkrētajam e-pakalpojumam nenosaka citādi), sekojot informācijas sistēmas resursu patēriņam un lietotāju skaita pieaugumam, savlaicīgi nodrošinot resursus e-pakalpojumu mērogošanai un pakalpojuma turētāja un e-pakalpojuma nodrošinātāja automatizētu brīdināšanu par veiktspējas problēmām vai apstāšanos. Būtiska daļa no šīs uzraudzības ir auditācijas pierakstu veidošana vismaz tādā apmērā, kas ļauj restaurēt un analizēt e-pakalpojuma sniegšanas katra gadījuma katru posmu, lai varētu kontrolēt e-pakalpojuma korektu izpildi un veikt nepieciešamās darbības konfliktsituāciju gadījumā (piemēram, analizējot maksājumu procesu). Auditācijas pieraksti ir ieraksti datoratmiņā, kas izdarīti dažādās informācijas apstrādes procesa stadijās ar nolūku, lai šos ierakstus varētu vēlāk noteiktā secībā pārskatīt un izsekot šī procesa norisei. Vienlaikus jānodrošina e-pakalpojuma sniegšanas statistikas uzkrāšana, saglabājot vismaz datus par katru e-pakalpojuma uzsākšanas gadījumu un šī noteikumu projekta 7. punktā minētos rādītājus.  Noteikumu projekts veicina tālāku vienreizes principa ieviešanu. Termins “vienreizes princips” ir LZA Terminoloģijas komisijas [ieteikta atbilsme](http://termini.lza.lv/term.php?term=vienreizes%20princips&lang=LV) angļu terminam “once only”, kurš latviski pazīstams arī kā “informē vienreiz princips”. Saskaņā ar Valsts pārvaldes iekārtas likuma 10. panta astoto daļu un Administratīvā procesa likuma 59. panta otro daļu informāciju, kura nepieciešama pārvaldes lēmuma pieņemšanai un kura ir citas institūcijas rīcībā, iestāde iegūst pati, nevis vēlreiz pieprasa no privātpersonas. Lai nodrošinātu vienreizes principa īstenošanu, pakalpojuma turētājam jāizmanto visi pieejamie datu avoti, to skaitā arī valsts informācijas sistēmās esošie dati, kas pieejami pakalpju veidā Valsts informācijas sistēmu savietotājā.  Noteikumu projekts arī risina neskaidrības par pakalpojuma turētāja, e-pakalpojuma nodrošinātāja un saņēmēja tiesībām veikt e-pakalpojuma sniegšanai nepieciešamo datu apmaiņu.  Noteikumu projekts veicina proaktīvu pakalpojumu sniegšanu tiem e-pakalpojumu saņēmējiem, kas proaktīvai informēšanai vai sniegšanai ir piekrituši, kas tiks iegūta atbilstoši Fizisko personu datu aizsardzības likumā definētajai “datu subjekta piekrišanai” (brīvi, nepārprotami izteikts gribas apliecinājums). “Iespējamais pakalpojuma saņēmējs” ir pakalpojuma saņēmējs, kuram, iespējams, šis pakalpojums ir nepieciešams. Iespējamo pakalpojumu veidus vai konkrētos pakalpojumus varēs izvēlēties, piekrītot saņemt proaktīvos paziņojumus.  Noteikumu projekts nosaka minimālo atbalstu e-pakalpojumu saņēmējam, tai skaitā informēšanu par jautājuma saņemšanu un atbildes sniegšanas termiņu.  Noteikumu projekts apraksta pakalpojuma turētāja un e-pakalpojuma nodrošinātāja tiesības un pienākumus, tai skaitā nosakot e-pakalpojuma nodrošināšanu, uzturēšanu un attīstību, konsultatīvo atbalstu, e-pakalpojuma apturēšanas nosacījumiem un pārvaldības koordināciju.  Valsts pakalpojumu turētājiem jāņem vērā, ka ne vēlāk kā 2018. gada 29. septembrī jānodrošina e-pakalpojumu pārrobežu pieejamība, izmantojot Eiropas Savienības dalībvalstu piedāvātās autentifikācijas shēmas. Tiek plānots, ka šī iespēja tiks nodrošināta centralizēti, veicot izmaiņas Valsts reģionālās attīstības aģentūras (turpmāk – VRAA) vienotās pieteikšanās (autentifikācijas) modulī. Izmaiņas tiks veikts divu projektu (VRAA eIDAS projekta un PMLP projekta “Fizisko personu datu pakalpojumu modernizācija”) sadarbības rezultātā. Šo projektu īstenošanas laikā tiks precizētas e-pakalpojumu izstrādātājiem un turētājiem ievērojamās prasības, un attiecīgi tiks papildināti šie Ministru kabineta noteikumi.  Fizisko personu elektroniskās identifikācijas likuma 3. panta trešā daļa nosaka gadījumus, kad elektroniskā identifikācija uzskatāma par notikušu un ir pielīdzināma fiziskās personas identitātes pārbaudei klātienē, uzrādot personu apliecinošu dokumentu.  Portālā [www.latvija.lv](http://www.latvija.lv) personu identifikācija dažādiem pakalpojumiem notiek, izmantojot atšķirīgas identifikācijas metodes, kurām ir atšķirīgs tiesiskais pamats, drošības līmenis un pielietojums. Viena no portālā [www.latvija.lv](http://www.latvija.lv) pieejamām identifikācijas metodēm ir banku identifikācijas rīki. Personu identifikācijā tie tiek izmantoti saskaņā ar Fizisko personu elektroniskās identifikācijas likumu. Papildus pakalpojuma turētājs izvērtē, vai e-pakalpojuma iesniegtā informācija vai dokuments ir jāparaksta. Gadījumā, ja tiek pieņemts, ka pakalpojuma saņēmējam pakalpojumu saņemšanai var pietikt ar personas identifikāciju, piemērojot papildu organizatoriskās procedūras, kas fiksē personas gribu citā veidā, nevis, izmantojot drošu elektronisko parakstu, ir jāņem vērā šādi apsvērumi:   1. Internetbanku identifikācijas gadījumā izmantoto identifikācijas līdzekļu drošības risinājumi un līmeņi dažādu banku risinājumiem var atšķirties – šobrīd nepastāv vienotas drošības prasības nekvalificētiem identifikācijas līdzekļiem (t. sk. internetbanku), lai tos izmantotu personas identifikācijai publisko pakalpojumu sniegšanā. Fizisko personu elektroniskās identifikācijas likums nosaka prasības attiecībā tikai uz kvalificētiem vai kvalificētiem paaugstinātās drošības elektroniskās identifikācijas līdzekļiem. 2. VRAA, kas nodrošina centralizētu risinājumu internetbanku identifikācijas rīku izmantošanai valsts pārvaldes pakalpojumos, ar katru banku ir noslēgusi individuālu līgumu, kas, cita starpā, paredz, ka bankas sniedz piekrišanu par internetbankas identifikācijas līdzekļa izmantošanu konkrēta pakalpojuma sniegšanai. Tas nozīmē, ka internetbanku identifikācijas līdzekļu izmantošana nav universāli piemērojama visu pakalpojumu sniegšanai un saņemšanai. 3. Pakalpojuma turētājs, izvērtējot pakalpojumu būtību un riskus, katrā konkrētā gadījumā sniedz priekšlikumus to noteikt ar speciālo regulējumu, atceļot prasību pēc rekvizīta “paraksts” nepieciešamību (piemēram, internetbanku autentifikācijas izmantošana Valsts ieņēmuma dienesta Elektroniskās deklarēšanas sistēmā ir noteikta likumā “Par nodokļiem un nodevām” 15. panta pirmajā daļā).   Līdz ar to, ja tiek apsvērta iespēja iesniegt attiecīgo dokumentu vai informāciju elektroniski, izmantojot speciālās tiešsaistes formas, attiecīgi pakalpojumu turētājam katrā gadījumā atsevišķi būtu jāizvērtē iespējamie riski, nodrošinot pakalpojumu sniegšanu elektroniski ar internetbankas identifikācijas līdzekļiem, paredzot to izmantošanu speciālajā regulējumā, kā arī pirms tam vienojoties ar bankām par šādu rīku izmantošanu konkrēta pakalpojumu sniegšanā.  Ņemot vērā, ka dažādiem pakalpojumiem ir sava specifika, atbildīgā iestāde kā pakalpojumu turētājs, kas sniedz konkrēto pakalpojumu sabiedrībai, izvērtē un nosaka katra konkrētā pakalpojuma sniegšanai nepieciešamo elektronisko personas identifikācijas līdzekļa izmantošanu un var pieļaut rekvizīta “paraksts” neizmantošanu tikai tad, ja tas tiek noteikts speciālā tiesību normā (likuma līmenī).  Lai veicinātu izveidoto e-pakalpojumu izmantošanu, noteikumu projekts apraksta iestādes pienākumus konkrētu pasākumu veikšanā, tai skaitā iesakot noteikt elektroniskajiem kanāliem dažādas priekšrocības un izmantot dažādus līdzekļus, lai informētu sabiedrību par e-pakalpojuma esamību. Pakalpojuma turētāja pienākums ir veicināt radīto elektronisko iespēju izmantošanu. Papildus tam ministrija pašlaik izstrādā “Pakalpojumu vides pilnveides plānu” un gatavo atbilstošu informatīvo ziņojumu, kurā būs iekļauti priekšlikumi valsts pārvaldes pakalpojumu pilnveidei un noteikti iestāžu pienākumi.  Noteikumu projekts paredz pārejas periodu dažām noteikumu projekta normām, ņemot vērā iestāžu gatavību, tehniskās iespējas un VRAA projekta “Pakalpojumu sniegšanas un pārvaldības platforma” laika plānu. Tehniskās prasības piemēro no 2018. gada 1. jūlija jaunajiem e-pakalpojumiem, kuru izstrāde vai pilnveidošana sākas pēc 2017. gada 1. jūlija, un no 2022. gada 1. oktobra pārējiem (jau esošajiem) e-pakalpojumiem. Savukārt e-pakalpojumu veicināšanas prasības piemēro no nākamā kalendārā gada sākuma – 2018. gada 1. janvāra. Pārejas periods ļauj īstenot noteikumu projektā noteiktās prasības pakāpeniski esošo informāciju un komunikāciju tehnoloģiju (turpmāk – IKT) sistēmu un e-pakalpojumu uzturēšanas un attīstības pasākumu ietvaros, kā arī ņemt vērā, veidojot jaunos e-pakalpojumus, izmantojot Eiropas Reģionālās attīstības fonda (turpmāk – ERAF) finansējumu.  VRAA projektā “Pakalpojumu sniegšanas un pārvaldības platforma” paredzēta e-pakalpojumu platformas attīstība, veidojot arī koplietošanas komponentes, kas atvieglos noteikumu projektā paredzēto prasību īstenošanu esošajos un jaunajos e-pakalpojumos, t. sk. uzskaites rādītāju un apmierinātības rādītāju reģistrēšanu.  Ievērojot noteikumu projektā noteiktos termiņus, pilna kalendārā gada atskaites pirmoreiz būs jāpublicē par 2019. gadu līdz 2020. gada 1. aprīlim. |
| 3. | Projekta izstrādē iesaistītās institūcijas | Saskaņā ar ministrijas 2016. gada 1. jūnija rīkojumu Nr. 173 “Par darba grupas izveidi Ministru kabineta noteikumu projekta izstrādei” tika izveidota starpinstitucionāla darba grupa noteikumu projekta izstrādei. Darba grupā piedalījās ministrijas, Latvijas tirdzniecības un rūpniecības kameras, Rīgas domes, PMLP, VRAA, Latvijas ģeotelpiskās informācijas aģentūras, Veselības ministrijas, Latvijas darba devēju konfederācijas, Latvijas Pašvaldības savienības, Ekonomikas ministrijas, Uzņēmumu reģistra, Valsts ieņēmumu dienesta, Nodarbinātības valsts aģentūras, Valsts zemes dienesta, Latvijas Informācijas un komunikācijas tehnoloģijas asociācijas, Valsts kancelejas, Liepājas domes un Labklājības ministrijas pārstāvji. |
| 4. | Cita informācija | Valsts pārvaldes iekārtas likums uzdod izstrādāt četrus savstarpēji tematiski saistītus Ministru kabineta noteikumus:   1. 97. pants nosaka izstrādāt valsts pārvaldes pakalpojumu uzskaites, kvalitātes kontroles un sniegšanas kārtību; 2. 98. pants – noteikt valsts pārvaldes vienoto klientu apkalpošanas centru veidus, sniegto pakalpojumu apjomu un pakalpojumu sniegšanas kārtību; 3. 99. pants – noteikt kārtību, kādā tiek veikta valsts pārvaldes pakalpojumu elektronizācija un nodrošināta e-pakalpojumu pieejamība; 4. 100. pants – noteikt valsts pārvaldes pakalpojumu portāla pārzini, viņa pienākumus un atbildību, iestādes pienākumus un atbildību, valsts pārvaldes pakalpojumu portāla izmantošanas un pārvaldības kārtību, kā arī pakalpojumu kataloga vešanas kārtību un tajā ietveramo informāciju. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Privātpersonas (fiziskās personas un privāto tiesību juridiskās personas), kā arī visas valsts pārvaldes iestādes (valsts un pašvaldību institūcijas). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts veicina pakalpojumu elektronizāciju un elektronizēto pakalpojumu plašāku izmantošanu, palielinot valsts pārvaldes pakalpojumu sniegšanas efektivitāti. Tas nosaka minimālās prasības kvalitātei un pārvaldībai, kas vidējā un ilgtermiņā sekmēs valsts pārvaldes e-pakalpojumu kvalitātes uzlabošanos.  Noteikumu projekts nebūtiski palielina iestāžu administratīvās izmaksas, jo izvirza papildu prasības pakalpojumu elektronizācijas mērķtiecīgai plānošanai, uzskaitei un elektronizēto pakalpojumu uzlabošanai.  Noteikumu projekts regulē pakalpojuma turētāja, e-pakalpojuma nodrošinātāja un saņēmēja tiesības un pienākumus, kas samazinās administratīvo slogu, formulējot individuālas vienošanās un līgumus starp iesaistītajām pusēm.  Noteikumu projekts samazina administratīvo slogu pakalpojumu saņēmējiem, jo veicina pakalpojumu pieejamību, samazinot to saņemšanai patērēto laiku un finansiālās izmaksas. |
| 3. | Administratīvo izmaksu monetārs novērtējums | Noteikumu projekts nepalielina administratīvās izmaksas fiziskām un juridiskām personām.  Noteikumu projekts paredz minimālos pasākumus, lai tiktu nodrošināta kvalitatīva pakalpojumu sniegšanas pārvaldība, veicot tikai būtiskāko darbības rādītāju uzskaiti (kā norādīts Valsts kontroles [ziņojumā](http://www.lrvk.gov.lv/revizija/vai-novadu-pasvaldibas-nodrosina-pakalpojumus-iedzivotajiem-par-samerigam-izmaksam/) par pakalpojumu pārvaldību pašvaldībās “Vai novadu pašvaldības nodrošina pakalpojumus iedzīvotājiem par samērīgām izmaksām?”, tā ir nepieciešama pakalpojuma pārvaldību procesa sastāvdaļa). Noteikumu projekts paredz statistikas apkopošanu tikai reizi gadā, savukārt publicēšanas vajadzībām tiks izveidoti koplietošanas risinājumi, kurus iestādes varēs izmantot. Ilgtermiņā šāda procesa ieviešana nodrošinās pārredzamu un faktos balstītu informāciju, kas ļaus ietaupīt vai pārstrukturēt administratīvos resursus efektīvākai izmantošanai.  E-pakalpojumu rādītāju uzskaite var radīt nelielu papildu administratīvo slogu, ja pakalpojuma turētājs līdz šim minēto radītāju uzskaiti nav veicis. Vienlaikus norādām, ka noteikumu projekts paredz uzskaitīt pamatrādītājus, bez kuru uzskaites nav iespējams nodrošināt kvalitatīvu pakalpojumu sniegšanu, un lielākā daļa pakalpojumu turētāju jau šobrīd veic šādu rādītāju uzskaiti. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2017. gadu | izmaiņas, salīdzinot ar kārtējo 2017. gadu | izmaiņas, salīdzinot ar kārtējo 2017. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | Nav precīzi aprēķināms | Nav precīzi aprēķināms |
| 2.1. valsts pamatbudžets | 0 | 0 | 0 | Nav precīzi aprēķināms | Nav precīzi aprēķināms |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | Nav precīzi aprēķināms | Nav precīzi aprēķināms |
| 3. Finansiālā ietekme: | 0 | 0 | 0 | Nav precīzi aprēķināms | Nav precīzi aprēķināms |
| 3.1. valsts pamatbudžets | 0 | 0 | 0 | Nav precīzi aprēķināms | Nav precīzi aprēķināms |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | Nav precīzi aprēķināms | Nav precīzi aprēķināms |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | Nav precīzi aprēķināms | Nav precīzi aprēķināms |
| 5.1. valsts pamatbudžets | 0 | 0 | Nav precīzi aprēķināms | Nav precīzi aprēķināms |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | Nav precīzi aprēķināms | Nav precīzi aprēķināms |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Tiek prognozēts, ka, valsts pārvaldes pakalpojumu sistēmai pilnvērtīgi darbojoties, tiks mazinātas un ar laiku novērstas pārklājošās investīcijas. Efektīvi plānojot un salāgojot pakalpojumu sniegšanas procesus, būs iespējams iegūt ne vien no atsevišķu iestāžu vai vairāku viena resora iestāžu sadarbības, bet arī no ciešākas sadarbības pārresoru līmenī.  Finansējums nepieciešamo izmaiņu veikšanai (tām noteikumu projektā noteikts pārejas laiks līdz 2022. gada 1. oktobrim) jāparedz attiecīgo IKT sistēmu un e-pakalpojumu ikgadējās uzturēšanas un attīstības izmaksās, savukārt attiecībā uz jaunajiem e-pakalpojumiem noteikumu projektā paredzētās prasības jāīsteno to izstrādes laikā paredzētā finansējuma ietvaros. Esošo e-pakalpojumu uzturēšana un attīstība, kā arī jauno e-pakalpojumu izveide ir paredzēta valsts un pašvaldību budžetā un ar ERAF finansējumu, tāpēc papildu slogs uz valsts un pašvaldību budžetu nav precīzi aprēķināms, jo iestādēm ir dažāda situācija – daļa iestāžu izmaiņas e-pakalpojumos, ko nosaka dažādu normatīvo aktu izmaiņas, ir paredzējušas ikgadējās uzturēšanas izmaksās, savukārt vēl daļa iestāžu šīs izmaiņas plāno 2014.–2020. gada ERAF projektos, taču konkrētā finansējuma pieejamība atkarīga no projektu apstiprināšanas gaitas. Ja noteikumu projektā minēto darbību veikšanai atsevišķi pakalpojumu turētāji konstatēs, ka tiem var rasties papildu administratīvās izmaksas, jautājums par papildu līdzekļu piešķiršanu noteikumu projektā paredzēto pasākumu īstenošanai 2019. gadam un turpmākajiem gadiem skatāms Ministru kabinetā vidēja termiņa un gadskārtējā valsts budžeta projekta sagatavošanas procesā vienlaikus ar visu ministriju un citu centrālo valsts iestāžu prioritāro pasākumu pieprasījumiem atbilstoši attiecīgā gada valsts budžeta finansiālajām iespējām. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav. |
| 2. | Atbildīgā institūcija | Nav. |
| 3. | Cita informācija | Noteikumu projekts tiks virzīts kopā ar šādiem Ministru kabineta noteikumu projektiem:   1. “Valsts pārvaldes pakalpojumu uzskaites, sniegšanas un kvalitātes kontroles kārtība” (VSS-1213); 2. “Valsts pārvaldes pakalpojumu portāla noteikumi” (VSS-1211); 3. “Valsts un pašvaldību vienoto klientu apkalpošanas centru veidi, sniegto pakalpojumu apjoms un pakalpojumu sniegšanas kārtība” (VSS-1212). |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministrijas tīmekļvietnē [www.varam.gov.lv](http://www.varam.gov.lv) sadaļā “Normatīvo aktu projekti” 2016.gada 30. novembrī tika publicēts paziņojums par sabiedrības līdzdalības iespējām. |
| 2. | Sabiedrības līdzdalība projekta izstrādē | Noteikumu projekts kopā ar sākotnējās ietekmes novērtējuma ziņojumu (anotāciju) 2016. gada 30. novembrī ievietots ministrijas tīmekļvietnē [www.varam.gov.lv](http://www.varam.gov.lv) sadaļā “Sabiedrības līdzdalība”, aicinot sabiedrību izteikt savu viedokli, iesniedzot ministrijai priekšlikumus rakstiskā veidā. Informācija publicēta arī sociālajā tīklā Twitter https://t.co/dusYp6Fnd2. |
| 3. | Sabiedrības līdzdalības rezultāti | No sabiedrības pārstāvjiem iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, VRAA, visas valsts pārvaldes iestādes (valsts un pašvaldību institūcijas). Par valsts pārvaldes pakalpojumiem neuzskata darbības, kuras regulētas speciālajās tiesību normās un skar, piemēram, ārstniecību un kriminālsodu izpildi, arī probāciju. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas un institucionālo struktūru.  Nebūs nepieciešama jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Anotācijas V sadaļa – projekts šo jomu neskar.

Vides aizsardzības

un reģionālās attīstības ministrs K. Gerhards

Vides aizsardzības un reģionālās attīstības ministrijas

valsts sekretārs R. Muciņš

Cauna, 67026549

[eduards.cauna@varam.gov.lv](mailto:eduards.cauna@varam.gov.lv)